Diari Oficial de la Generalitat Valenciana


Sumari del DOGV 9847, del 13-05-2024 (2024/3534)

Anunci del procés selectiu per a la cobertura indefinida, per convocatòria pública, del lloc 5\_F inclòs en la relació de llocs de treball de la Fundació de la Comunitat Valenciana Centre d'Estudis Ambientals del Mediterrani, dins de l'Àrea d'Investigació Forestal. EXP-12/24.
------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9847

Data del DOGV
:   13-05-2024

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2024/3534


Data del document
:   19-04-2024

Organisme emissor
:   Fundació de la CV Centre d'Estudis Ambientals del Mediterràni

Tipus de document
:   Anunci

Descriptors 

:   * Fundació Centre d'Estudis Ambientals del Mediterrani

Anunci del procés selectiu per a la cobertura indefinida, per convocatòria pública, del lloc 5\_F inclòs en la relació de llocs de treball de la Fundació de la Comunitat Valenciana Centre d'Estudis Ambientals del Mediterrani, dins de l'Àrea d'Investigació Forestal. EXP-12/24. [2024/3534]  
0. Objecte  
És objecte d'estes bases la regulació de la contractació d'una persona investigadora per a la cobertura del lloc 5\_F en l'Àrea d'Investigació Forestal, mitjançant el procediment de concurs.  
Esta convocatòria complirà el principi d'igualtat de tracte entre dones i hòmens en l'accés a l'ocupació pública, d'acord amb el que establix l'article 14 de la Constitució Espanyola, la Llei orgànica 3/2007, de 22 de març per a la igualtat efectiva de dones i hòmens, en la línia establida per l'Acord de 10 de març de 2017, del Consell, d'aprovació del II Pla d'igualtat de dones i hòmens de l'Administració de la Generalitat i es desenvoluparà d'acord amb les bases següents:  
  
  
1. Funcions del lloc de treball  
Les tasques a exercir es desenvoluparan sota la coordinació/supervisió de la persona coordinadora d'àrea o d'un/a cap de projecte i s'emmarquen en: desenvolupament dels projectes d'investigació en curs en l'àrea forestal; redacció de noves propostes d'investigació; participació/supervisió en les campanyes de mostreig en les parcel·les d'investigació; publicació i transferència dels resultats obtinguts; redacció d'informes tècnics d'avaluació d'impactes (incendis forestals o altres pertorbacions) i assessorament a la gestió i restauració forestal; participació en fòrums i mitjans de comunicació relacionats amb les investigacions de l'àrea forestal.  
  
2. Condicions del lloc de treball  
Règim jurídic: contracte fix.  
Lloc de treball: investigador/a.  
Període de prova: segons conveni.  
Jornada: completa.  
Salari brut: 35.023,36 euros bruts anuals.  
Tipus de contracte: indefinit.  
Lloc de treball: la prestació del treball es realitzarà majoritàriament en el centre de treball de la Fundació CEAM situat a la Universitat d'Alacant a Sant Vicent del Raspeig (Alacant), amb desplaçaments habituals per la Comunitat Valenciana.  
La contractació que resulte d'este procediment de selecció queda suspesa a la concreció de l'autorització de l'òrgan competent de l'Administració de la Generalitat Valenciana. En cas que es denegue esta autorització, no es procedirà a realitzar la contractació sense que la superació de les proves implique l'existència de cap dret davant de la Fundació.  
  
3. Requisits dels aspirants  
Per a l'admissió en la realització del procés selectiu, les persones sol·licitants hauran de tindre, en el dia de finalització del termini de presentació de sol·licituds, els requisits que s'enumeren a continuació:  
a) Requisits generals:  
- Complir algun dels requisits de nacionalitat següents:  
a) Tindre la nacionalitat espanyola o dels estats membres de la Unió Europea, o d'aquells estats als quals, en virtut de tractats internacionals celebrats per la Unió Europea i ratificats per Espanya, se'ls aplique la lliure circulació de treballadors.  
b) Cònjuge d'espanyols o de nacionals d'altres estats membres de la Unió Europea, sempre que no estiguen separats de dret.  
c) Els estrangers amb residència legal a Espanya.  
Els aspirants estrangers inclosos en els apartats b) i c) hauran d'acompanyar a la seua sol·licitud el document que acredite les condicions que s'al·leguen.  
- No haver sigut separat mitjançant expedient disciplinari del servici de qualsevol de les administracions públiques o dels òrgans constitucionals o estatutaris de les comunitats autònomes, ni trobar-se en inhabilitació absoluta o especial per a ocupacions o càrrecs públics per resolució judicial per a exercir funcions similars a les que exercien en el cas del personal laboral, en el qual haguera sigut separat o inhabilitat. En el cas de ser nacional d'un altre estat, no trobar-se inhabilitat o en situació equivalent, ni haver sigut sotmés a sanció disciplinària o equivalent que impedisca, en el seu estat i en els mateixos termes, l'accés a l'ocupació pública. No haver mantingut relació laboral amb la Fundació CEAM, o amb qualsevol altra entitat o empresa que forme part del sector públic, que haja finalitzat per acomiadament disciplinari que no haja sigut declarat judicialment nul o improcedent per sentència ferma. No haver sigut subjecte d'acomiadament per causes objectives de les lletres a), b) i d) de l'article 52 de l'Estatut dels Treballadors.  
  
- Tindre la capacitat funcional per al compliment de les funcions derivades del lloc.  
  
b) Requisits particulars:  
- Estar en possessió de títol universitari oficial de Doctorat en Biologia o en Ciències Ambientals o en Enginyeria forestal o en Enginyeria Agronòmica en el dia de finalització del termini de presentació de sol·licituds. Les candidatures aspirants amb titulacions obtingudes en l'estranger hauran d'acreditar que estan en possessió, en el termini indicat, del corresponent certificat d'equivalència o de la credencial que acredite, si és el cas, la seua homologació o l'accés a una convocatòria pública d'ajudes per a la incorporació de doctors/doctores al sistema d'investigació espanyol d'I+D+i.  
- Disponibilitat per a viatjar i pernoctar fora del domicili habitual.  
  
- Permís de conduir B en vigor.  
- Nivell d'anglés B2 o superior, avalat per títol reconegut.  
  
4. Procés selectiu  
El procés selectiu es realitzarà mitjançant el sistema de concurs, amb les valoracions, proves i sistema de puntuació que s'especifiquen en l'annex I.  
Conclòs el procés d'admissió de sol·licituds, es comprovarà que la documentació estiga correctament presentada i també el compliment dels requisits generals i particulars. La llista de candidatures admeses i excloses es comunicarà amb un termini de 10 dies per a formular al·legacions i/o esmenar defectes que hagen motivat l'error o l'exclusió. Si el termini finalitza en dia festiu, es passarà al primer dia hàbil. Esta comunicació es realitzarà a través del web de CEAM i per correu electrònic a totes les candidatures.  
Conclòs el termini i revisada la documentació rebuda, es publicarà la llista definitiva de candidatures admeses i excloses.  
Posteriorment, es convocaran les candidatures per a les proves de la primera fase a través del web de la Fundació, telefònicament i per correu electrònic; la presentació de les candidatures s'iniciarà per orde alfabètic del primer cognom. Es publicarà en el web de la Fundació el resultat de la primera fase.  
Les candidatures que superen la primera fase tornaran a ser convocades en un termini màxim de 30 dies per a realitzar les proves de la segona fase. En este cas es mantindrà l'orde de la puntuació obtinguda en la primera fase (començant per la de menys puntuació), en cas d'empat, s'aplicarà l'orde alfabètic.  
Conclòs el procés de selecció, es farà pública la resolució provisional amb les dades de la candidatura seleccionada en la pàgina web de la Fundació: www.ceam.es (ofertes d'ocupació), i s'habilitarà un període de 10 dies per a al·legacions. Conclòs este termini i resoltes les possibles al·legacions rebudes, es publicarà en la pàgina web de la Fundació la resolució definitiva que contindrà l'orde decreixent de la selecció.  
  
La Direcció Executiva, a la vista de la resolució, procedirà a la contractació.  
  
5. Sol·licituds. Termini de presentació  
Les persones interessades hauran d'inscriure's a través del portal d'Ocupació, al qual accediran clicant en l'enllaç que s'habilitarà en el web de CEAM, en l'apartat «ofertes en curs» i en l'EXP-12/24, des del qual aportaran les seues dades personals i la documentació següent:  
  
- Declaració de veracitat dels documents aportats, degudament emplenat i firmat electrònicament (annex III).  
- Document de nacionalitat per a aspirants estrangers.  
- Curriculum vitae normalitzat, en el qual s'indicarà la informació que acredite explícitament el compliment dels requisits per a participar en el procés de selecció. Tota la informació inclosa en el currículum haurà d'estar degudament adaptada als requisits exposats en l'annex I i justificada amb la documentació corresponent.  
- Acreditació del títol de doctorat.  
- Acreditació del permís de conduir.  
- Una memòria amb la descripció de la trajectòria d'investigació en l'àrea de Restauració Forestal, en la qual s'expressaran els objectius científics que la persona aspirant ha perseguit al llarg de la seua carrera investigadora i els aconseguiments científics i de transferència. Extensió màxima de 3 pàgines DIN-A4.  
- Còpia escanejada dels documents que certifiquen el que s'indica en el CV o acreditació documental del contingut del CV. Per a les publicacions, serà suficient la presentació de la primera pàgina en la qual conste l'autoria i la referència completa del treball.  
- Certificat de les institucions en les quals ha col·laborat, on consten els períodes treballats i la categoria professional.  
- Altres documents acreditatius de formació complementària efectuada (fotocòpia).  
El termini de presentació finalitzarà a les 15 hores del quinzé dia hàbil següent a la publicació de l'anunci en el DOGV. Si el termini finalitza en dia festiu, es passarà al primer dia hàbil.  
  
6. Comissió avaluadora  
La composició de la comissió avaluadora queda establida en els termes que s'indiquen en l'annex II. Les persones que intervenen en este procediment manifesten de manera expressa l'absència de conflicte d'interessos.  
La comissió avaluadora serà la responsable de determinar les qualificacions d'este procés selectiu segons s'indica en l'annex I d'esta convocatòria.  
La comissió vetlarà per l'estricte compliment del principi d'igualtat d'oportunitats entre tots dos sexes. Correspondrà a la comissió la consideració, verificació i apreciació de les incidències que puguen sorgir en el desenvolupament dels exercicis, i adoptarà sobre este tema les decisions motivades que estimen pertinents.  
La comissió avaluadora podrà acordar modificacions en el procés, si ho estima oportú, i a causa de situacions extraordinàries com la recepció de poques candidatures o que existisca molta diferència de puntuació entre estes.  
  
  
ANNEX I  
Descripció del procés selectiu  
  
El procés selectiu consistirà en un concurs desenvolupat en dos fases:  
Primera fase  
La primera fase de concurs, de caràcter eliminatori, té per objecte la comprovació i qualificació dels mèrits exposats per les candidatures en la documentació aportada. Consistirà en l'exposició oral i pública per la persona aspirant, en el temps màxim d'una hora, dels mèrits al·legats i de la labor científica desenvolupada descrita en el curriculum vitae. Seguidament, la comissió avaluadora debatrà amb la persona aspirant, sense límit de temps, sobre el contingut de l'exposició oral, i podrà formular les preguntes que considere sobre els temes més rellevants de la investigació realitzada per la persona aspirant.  
En esta fase, la comissió avaluadora valorarà, fins a un màxim de 70 punts, els següents mèrits d'acord amb el barem que s'arreplega en els apartats següents:  
  
A) Formació i experiència professional (màxim 8 punts):  
1. Formació acadèmica: es valora la qualificació de la tesi, la menció de doctorat europeu (1 punt) i/o la menció de qualitat del programa amb un màxim de 2 punts.  
2. Es tindran en compte les beques predoctorals (1 punt), les postdoctorals (2 punts), i altres ajudes obtingudes en convocatòries competitives, amb duració igual o superior a 12 mesos, rebudes dels programes europeus o internacionals, nacionals i autonòmics (1 punt). Este apartat es valora fins a un màxim de 2 punts.  
3. Les estades en centres internacionals, segons la seua duració (es considera una duració mínima de 3 mesos continuats), a la qualitat del programa i de la institució receptora, i als resultats obtinguts (demostrables). Es valoren amb un màxim de 2 punts.  
4. Es valora la duració i la responsabilitat exercida en empreses o institucions, sempre que tinguen rellevància per a les línies d'investigació de l'Àrea Forestal i no siguen valorades en altres apartats. L'experiència professional es valorarà fins a un màxim de 2 punts.  
  
B) Objectius carrera investigadora (màxim 9 punts)  
En este apartat es valoren els objectius científics perseguits al llarg de la carrera investigadora de la persona aspirant. Es valorarà una activitat investigadora intensa, desenvolupada de forma continuada en el temps i centrada en línies d'investigació relacionades amb l'Àrea Forestal, específicament en la línia d'investigació sobre gestió i restauració d'ecosistemes forestals mediterranis. En este apartat, al costat dels mèrits aportats, es valorarà la memòria amb la descripció de la carrera investigadora, atesos els criteris de claredat, consolidació i regularitat en la línia investigadora. La puntuació màxima d'este apartat serà de 9 punts.  
  
C) Contribucions científiques (màxim 35 punts)  
Les contribucions científiques realitzades es valoraran tenint en compte la qualitat i repercussió d'estes, especialment els treballs originals d'investigació publicats i la direcció i participació en projectes d'investigació I+D amb entitats públiques i privades, nacionals i internacionals obtinguts en convocatòries públiques:  
1. Treballs originals d'investigació publicats (màxim 15 punts)  
  
· Publicacions: únicament es consideren les publicacions científiques amb procés anònim de revisió d'experts del Journal Citation Reports del Science Citation Index (SCI) i el contingut del qual estiga directament relacionat amb la gestió i restauració forestal de la muntanya mediterrània. Per a la valoració de les publicacions científiques, s'atendran els factors següents: la rellevància temàtica de les publicacions en relació amb el perfil de la convocatòria, l'índex d'impacte i índex h, el lloc que ocupa la revista en el conjunt de les quals corresponen a un mateix àmbit de coneixement, el nombre d'autors i la posició que ocupa entre ells la persona sol·licitant. Es valora fins a un màxim de 10 punts.  
  
· La redacció i publicació de llibres o capítols de llibres que siguen resultat d'un treball científic relacionat amb la restauració forestal de la muntanya mediterrània i que no hagen sigut considerats ni valorats en l'apartat anterior. La puntuació màxima d'este apartat serà de 2 punts.  
  
· Ponències presentades a congressos, conferències, seminaris de rellevància científica. En la valoració d'este apartat únicament es tindran en consideració aquells congressos i conferències que compten amb procediments selectius en l'admissió de les ponències i es valora fins a un màxim de 3 punts.  
2. Formació d'investigadors i direcció de tesis doctorals (màxim 3 punts).  
· Es valora la direcció de treballs final de màster (1 punts) i de tesis doctorals finalitzades (3 punts). Este apartat es valora fins a un màxim de 3 punts.  
3. Projectes d'investigació (màxim 15 punts).  
La participació acreditada com a investigador principal en almenys un projecte d'investigació obtingut en un procés de concurrència competitiva es valorarà amb 5 punts.  
Es valoraran amb 3 punts cadascuna de les participacions en projectes d'investigació (no incloses en l'apartat anterior). Es tindrà en compte especialment el tipus de participació i el grau de responsabilitat del sol·licitant en projectes d'investigació inclosos en programes competitius de la Unió Europea, dels plans nacionals, de les comunitats autònomes i d'altres ens o organismes públics o privats sotmesos a avaluació externa, especialment per l'Agència Nacional d'Avaluació i Prospectiva (ANEP) o organisme similar. La valoració serà mitjançant l'acreditació d'autoria en els informes/lliurables o informes generats en el marc del projecte. Únicament es valoraran els projectes els objectius dels quals estiguen alineats amb les línies d'investigació de l'Àrea Forestal.  
La valoració conjunta d'este apartat es valora fins a un màxim de 15 punts.  
4. Participació en xarxes internacionals (màxim 2 punts).  
· Es valorarà la participació en xarxes nacionals i internacionals formalment constituïdes, en les quals es puga justificar una participació activa.  
D) Altres contribucions: transferència de resultats (màxim 7 punts).  
  
En este apartat es consideren els resultats amb transferència tecnològica i innovació en l'àmbit empresarial o de l'administració pública, l'obtenció de patents i l'assessorament a empreses o administracions públiques.  
Per a obtindre la màxima puntuació s'haurà d'acreditar la participació en almenys 3 activitats de transferència de resultats, acreditada mitjançant l'emissió d'informes o contractes específics, desenvolupament de ferramentes informàtiques, protocols aplicats en la gestió forestal o l'obtenció de patents o models d'utilitat.  
  
E) Divulgació de resultats (màxim 3 punts).  
En este apartat es valoraran les activitats de divulgació i difusió del coneixement realitzades per les candidatures. Es valoraran en este apartat, a títol indicatiu no limitatiu, els articles de divulgació, cursos, conferències, taules redones, premis, distincions, participacions en programes de ràdio i TV, blogs i xarxes socials. Únicament es valoraran les activitats relacionades amb les bases de la convocatòria i realitzades durant els últims cinc anys.  
  
F) Coneixement d'idiomes (màxim 3 punts).  
En este apartat es valoraran els coneixements d'idiomes. Es valoraran en este apartat, amb 2 punts, un nivell C1 d'anglés i, amb un punt, un nivell mitjà de valencià. En tots dos casos el nivell reconegut ha d'estar avalat pel títol reconegut.  
  
G) Diversitat funcional (5 punts)  
Grau de diversitat funcional, compatible amb l'acompliment de les funcions del lloc, igual o superior a 33 % acreditat mitjançant el certificat corresponent.  
La qualificació dels aspirants relativa als mèrits continguts en els apartats A), B), C), D), E) i F) del barem anterior, es farà mitjançant deliberació conjunta dels membres de la comissió avaluadora, cadascun dels quals podrà adjudicar a cada aspirant de zero a la puntuació màxima assenyalada en cada apartat. Esta qualificació haurà de justificar-se individualment pels membres de la comissió mitjançant una formulació per escrit d'un juí raonat pel que fa a la valoració de cadascun dels mèrits abans indicats. Els esmentats escrits de justificació s'uniran a l'acta corresponent.  
La puntuació corresponent a estos apartats serà la mitjana de les puntuacions assignades per a cadascun d'estos per cada membre de la comissió. Serà necessari aconseguir 45 punts, com a mínim, per a passar a la segona fase del concurs.  
  
Segona fase  
La segona fase del concurs té per objecte comprovar l'adequació dels mèrits, competències i capacitats dels aspirants amb les característiques i funcions de la plaça per la qual participa. Consistirà en l'exposició oral i pública per l'aspirant, durant un temps màxim d'una hora, de la trajectòria d'investigació en l'àrea de Restauració Forestal, la seua adequació o encaix amb els objectius científics de l'Àrea d'investigació de Forestal i les seues propostes d'innovació.  
Seguidament, la comissió avaluadora debatrà amb la persona aspirant sense límit de temps, sobre els coneixements científics exposats i de tots aquells aspectes que considere rellevants en relació amb el tema. En esta fase es valorarà la claredat i l'estructura de la presentació; el grau de coneixement científic i d'innovació exposat per la persona aspirant; l'adaptació de les seues propostes a les línies desenvolupades en l'Àrea d'Investigació Forestal del CEAM; l'aplicabilitat i transferència dels resultats esperats. S'utilitzarà el barem següent:  
a) Coneixement i visió de l'especialitat científica del lloc (màxim 15 punts).  
b) La contribució de l'aspirant a l'avanç del coneixement: grau d'innovació, originalitat, aplicabilitat i transferència de la línia d'investigació proposada (màxim 10 punts).  
d) Claredat i organització en l'exposició (màxim 5 punts).  
Esta segona fase del concurs tindrà una valoració màxima de 30 punts.  
La qualificació dels aspirants relativa als mèrits continguts en els diferents apartats del barem d'esta segona fase es farà mitjançant deliberació conjunta dels membres de la comissió, cadascun dels quals podrà adjudicar a cada aspirant fins a la puntuació màxima assenyalada en cada apartat.  
La puntuació final de cada aspirant en esta segona fase de concurs estarà determinada per la suma de les puntuacions assignades en cadascun dels apartats d'este annex. Serà necessari aconseguir 20 punts, com a mínim, per a superar esta fase.  
Estes qualificacions hauran de justificar-se mitjançant la formulació per escrit d'un juí raonat relatiu a la valoració de cadascun dels mèrits abans relacionats. Els esmentats escrits de justificació s'uniran a l'acta corresponent.  
La puntuació final del concurs serà la suma de les puntuacions parcials obtingudes en cada fase.  
En cas d'empat, l'orde de prelació s'establirà segons els criteris següents:  
1r Major puntuació obtinguda en la primera fase de concurs.  
2n Gènere subrepresentat en l'Àrea d'Investigació Forestal.  
3r Si persistix l'empat, la comissió avaluadora el resoldrà per votació.  
  
  
ANNEX II  
Comissió avaluadora  
  
La comissió avaluadora quedarà constituïda per 4 components:  
- President:  
V. Ramón Vallejo Calzada. Catedràtic de Fisiologia Vegetal, Universitat de Barcelona. Assessor científic CEAM).  
- Vocals:  
Susana Bautista. Catedràtica d'universitat. Universitat d'Alacant. Departament d'Ecologia.  
Antonio del Campo. Catedràtic d'universitat. ETSI Agronòmica i Medi natural. Dpt. d'Enginyeria Hidràulica i Medi Ambient. Universitat Politècnica de València.  
Rosa Ana López Rodríguez. Professora titular. ETSI Montes, Forestal y Medio Natural. Universitat Politècnica de Madrid.  
  
- Suplents:  
Jaime Baeza. Professor titular, Universitat d'Alacant  
Alberto Vilagrosa. Investigador, Fundació CEAM.  
  
Paterna, 19 d'abril de 2024.- La directora executiva: Amalia Muñoz Cintas.